Pernille Sams (KF), 1997-11-13:
Det kan jo næppe komme som en overraskelse for nogen, at vi konservative kan give vores fulde tilslutning til dette beslutningsforslag.
I årevis har vi på forskellig måde og i mange forskellige forhandlingsforløb arbejdet for at lette både generations- og ejerskiftemulighederne i virksomhederne.
For få år siden, i 1994, lykkedes det at få regeringen til at sænke arveafgiften ganske betydeligt, og det løste i virkeligheden det meste af generationsskifteproblematikken i relation til familiemedlemmers overtagelse af virksomheder.
Til gengæld må man så konstatere, at det stadig er uforholdsmæssigt dyrt at ejerskifte en virksomhed - ikke engang nære medarbejdere, som har arbejdet i virksomheden i en årrække, kan i praksis overtage en velfungerende virksomhed.
Det er ofte så dyrt i skat, at det bedre kan betale sig for ejeren at lukke virksomheden, og det er jo noget barokt, synes vi, at regeringen på den måde foretrækker at give tilskud til dem, der skal starte ny virksomhed frem for at sørge for, at skattereglerne ikke kvæler velfungerende virksomheders muligheder for at fortsætte.
Specielt efter regeringens skattereform i 1993, hvor man indførte goodwillbeskatningen, er det gået helt galt.
Derfor er det også glædeligt at se CD spille ud på dette område, hvor man ikke kan undgå at blive konfronteret med goodwillbeskatningens skadelige virkninger.
Dermed kommer man med meget stor sandsynlighed til at røre ved den skattereform, som forligspartierne ellers værner så helligt om, så snart der er tale om lempelser, mens alle skatte- og afgiftsforhøjelserne mærkelig nok ikke bliver nævnt som brud på skattereformen.
Vi forudser, at et sådant udvalg, som der nu foreslås nedsat, vil lave en række gode analyser til afdækning af problemet, og der ligger allerede meget godt materiale, som er klar til at tage fat på.
Derudover regner vi også med, at udvalget foreslår forskellige løsningsmuligheder.
Vi har selvfølgelig lagt mærke til, det har man ikke kunnet undgå at lægge mærke til, at regeringen og skatteministeren i dag har valgt at drukne det principielle spørgsmål i skattetekniske overvejelser.
Skatteministeren prøvede her at finde negative elementer, men hvis det gøres frivilligt, er regeringens store bekymringer på virksomhedernes vegne vel næppe så tungtvejende.
Men generelt vil der forhåbentligt i det hele taget komme en række gode forslag og forhåbentligt også nye forslag på bordet ved et sådant arbejde.
Og så håber vi, at det kan være med til at gøre regeringspartierne mere interesserede i problemstillingen generelt frem for kun i de skattetekniske problemer.
Måske kan man også tillade sig at håbe på, at når forslagene står i en sådan arbejdsgruppes konklusioner, bliver det mere tilforladeligt for regeringen at erkende problemstillingen, end det åbenbart er, når vi andre påpeger det og foreslår ændringer. Så tilslutning fra Det Konservative Folkeparti, men samtidig vil jeg gerne understrege, at vores tilslutning naturligvis sker under den klare forudsætning, at udvalget ikke bare bliver en syltekrukke, og at både vores og andres forslag på det her område ikke fra nu af blot bliver afvist af CD og andre ved at henvise til det igangværende udvalgsarbejde.